Document ID: 32013D0160

Title and Content:
ΑΠΌΦΑΣΗ 2013/160/ΚΕΠΠΑ ΤΟΥ ΣΥΜΒΟΥΛΊΟΥ της 27ης Μαρτίου 2013 για την τροποποίηση της απόφασης 2011/101/ΚΕΠΠΑ σχετικά με περιοριστικά μέτρα κατά της Ζιμπάμπουε ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 29, Εκτιμώντας τα ακόλουθα: (1) Στις 15 Φεβρουαρίου 2011, το Συμβούλιο εξέδωσε την απόφαση 2011/101/ΚΕΠΠΑ (1). (2) Στις 23 Ιουλίου 2012 και στις 18 Φεβρουαρίου 2013, το Συμβούλιο κατέληξε στο συμπέρασμα ότι η διεξαγωγή ειρηνικού και αξιόπιστου συνταγματικού δημοψηφίσματος στη Ζιμπάμπουε θα συνιστούσε σημαντικό ορόσημο στην προετοιμασία δημοκρατικών εκλογών που θα δικαιολογούσε άμεση αναστολή των περισσότερων από τα εναπομείναντα στοχοθετημένα περιοριστικά μέτρα της Ένωσης κατά προσώπων και οντοτήτων. (3) Δεδομένου του αποτελέσματος του συνταγματικού δημοψηφίσματος που διεξήχθη στη Ζιμπάμπουε στις 16 Μαρτίου 2013, το Συμβούλιο αποφάσισε να αναστείλει την απαγόρευση ταξιδιού και τη δέσμευση περιουσιακών στοιχείων για τα περισσότερα από τα πρόσωπα και τις οντότητες που αναφέρονται στο παράρτημα Ι της απόφασης 2011/101/ΚΕΠΠΑ. Η αναστολή θα πρέπει να υπόκειται σε αναθεώρηση από το Συμβούλιο ανά τρίμηνο ενόψει της επιτόπου κατάστασης. (4) Η απόφαση 2011/101/ΚΕΠΠΑ θα πρέπει επομένως να τροποποιηθεί αναλόγως, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η απόφαση 2011/101/ΚΕΠΠΑ τροποποιείται ως εξής: 1. Στο άρθρο 10, η παράγραφος 3 αντικαθίσταται από το ακόλουθο κείμενο: «3. Τα μέτρα που αναφέρονται στο άρθρο 4 παράγραφος 1 και στο άρθρο 5 παράγραφοι 1 και 2, εφόσον εφαρμόζονται σε πρόσωπα και οντότητες που περιλαμβάνονται σε κατάλογο του παραρτήματος ΙΙ, αναστέλλονται έως τις 20 Φεβρουαρίου 2014. Η αναστολή αναθεωρείται ανά τρίμηνο.». 2. Το παράρτημα ΙΙ αντικαθίσταται από το κείμενο που παρατίθεται στο παράρτημα της παρούσας απόφασης. Άρθρο 2 Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης. Βρυξέλλες, 27 Μαρτίου 2013.

Classification Labels:
415
35

Label Descriptions:
{"415": "Εκλογική διαδικασία", "35": "ΠΟΛΙΤΙΚΗ"}

EuroVoc IDs (Original): 573
5424
3474
4367

EuroVoc IDs (Expanded): 573
5424
3474
4367

Dataset Source: meu

Split: test